ЗыщаплъыхьынкIэ дыбейщ
Блогер ныбжьыщIэхэм аргуэру интернетыр ягъэдэхэнущ Къэбэрдей-Балъкъэрым и щIыпIэ телъыджэхэм я теплъэхэмкIэ.
«Блогерхэм я школым» къызэригъэпэщри, Кавказым и нэхъ лъагапIэхэм ящыщым — Безенги аузым — зыплъыхьакIуэ гуп кIуащ.
МызыгъуэгукIэ гупым зыщаплъыхьащ Жабоевхэ я быдапIэм, Холам Ипщэм щыIэ лъапсэ къищэхэжахэм, 1311 гъэм лъандэрэ щылъ кхъащхьэ мывэхэм, Аккай бгы тхыцIэм, нэхъыщхьэжращи, псоми яфIэтелъыджэ, километр 13 зи кIыхьагъ Безенги блыным и дахагъ псори зрагъэлъэгъуащ.
ЗекIуэм и мурадыр Къэбэрдей-Балъкъэрым и щIыпIэ телъыджэхэр дуней псом щагъэлъэгъуэнырщ. Ар къызэригъэпэщащ КъБР-м и Парламентым и ЩIалэгъуалэ палатэм. КъызэгъэпэщакIуэхэм я Iуэху дахэр даIыгъащ Урысейм и МЧС-м и Управленэ нэхъыщхьэм КъБР-м щиIэ къудамэм и унафэщI Шагин Сергейрэ «Путешествие» ООО-мрэ.
Мырзэкъан Дисэ.
